ԱԺ-ում ՀՀ Սահմանադրության 108-րդ հոդվածի համաձայն` պատգամավորների 1/4-ի ստորագրությամբ 47 կողմ, 14 դեմ ձայների հարաբերակցությամբ քննիչ հանձնաժողով ստեղծելու որոշումն ընդունվեց: Ազգային ժողովի պատգամավորների ձայների մեծամասնությամբ ստեղծվեց Քննիչ հանձնաժողով` արդարադատության իրականացմանը խոչընդոտելու, արդար դատաքննության իրավունքի եւ հեռախոսային խոսակցությունների գաղտնիությունը խախտելու փաստերի մասին հարցի ուսումնասիրության նպատակով: Հանձնաժողովի կազմում ընդգրկվելու են 5 անդամ` ՀՀԿ խմբակցությունից, 3 անդամ` «Ծառուկյան» դաշինքից, 2-ը` «Ելք»-ից եւ 1-ը` ՀՅԴ-ից: Եվ հանձնաժողովի ստեղծումը նաեւ հետաքրքիր նախապատմություն ունի: ՀՀԿ առաջատար գործիչները Քննիչ հանձնաժողով ձեւավորելու մասին բարձրաձայնում էին դեռ սեպտեմբերի 11-ից սկսած: Եվ ահա սեպտեմբերի 12-ի ուշ երեկոյան հանկարծ Գլխավոր դատախազությունը որոշեց քրեական գործ հարուցել` ԱԱԾ տնօրենի եւ ՀՔԾ ղեկավարի գործողությունների առնչությամբ: Ընդ որում, քրգործը հարուցվեց` պաշտոնական լիազորությունները գերազանցելու հոդվածով: Արմեն Աշոտյանը ուղղակիորեն հայտարարեց, որ գործնականում գիշերով քրգործի հարուցումը նպատակ ուներ խափանել խորհրդարանական հանձնաժողովի ստեղծումը: Եվ հարց հնչեցրեց` այդ ինչի՞ց եք վախենում: Դե, իսկ ինչու պետք է փորձեին խոչընդոտել, դա էլ է հասկանալի: ԱԺ Քննիչ հանձնաժողովը ստեղծվել էր` հենց արդարադատության դեմ կատարված հանցագործություններն ուսումնասիրելու, իսկ դատախազությունը հիմք է ընդունել ավելի թեթեւ` պաշտոնական լիազորությունները գերազանցելու հանցակազմը, որն, անշուշտ, ավելի հեշտ է «ջրել»: Համ էլ, այդ ինչո՞ւ գաղտնալսման փաստի առնչությամբ քրգործի հարուցման հետ միաժամանակ չհարուցվեց եւ այդ երկրորդ գործը, թեեւ հիմքերի առումով ոչինչ չի փոխվել: Դե, իսկ Ռոբերտ Քոչարյանն այս ամենի առնչությամբ հայտարարեց, որ ԱԱԾ տնօրենն ու ՀՔԾ պետը պետք է հրաժարական տան, ներողություն խնդրեն ժողովրդից, ինչպես նաեւ` իրենից: Ռոբերտ Քոչարյանն իր հարցազրույցում ասել է նաեւ, որ «Հայաստանում ծնվում է բռնապետ»` նկատի ունենալով ՀՀ վարչապետ Նիկոլ Փաշինյանին: Դե, իսկ նրա հնչեցրած զգուշացումը, որ Նիկոլ Փաշինյանը փոշմանելու է, առավել քան լուրջ պետք է ընդունել: Իսկ երբ ՀՀԿ մամլո խոսնակ Էդուարդ Շարմազանովին հարցրին, թե կիսում է արդյոք Ռոբերտ Քոչարյանի տեսակետը` բռնապետի ծնվելու մասին, նա ասաց, որ իր կարծիքով Փաշինյանի վերջին հայտարարություններն ու գործողությունները ազդարարում են Հայաստանում քաղաքական տեռորի փուլի մեկնարկի մասին: Իսկ ԲՀԿ-ն այս ամբողջ պատմության մեջ իրեն բավականին զգուշավոր եւ «շուստրիավարի» է դրսեւորում: Թեեւ ակնհայտ է, որ «թփերի տակ» ՀՀԿ-ի եւ այլ «հակահեղափոխականների» հետ դավադիր պայմանավորվածությունների գնալու մասին Նիկոլի ակնարկը, նախեւառաջ, ԲՀԿ-ի հասցեին էր, ԲՀԿ-ն եւ վերջինիս առաջնորդը չեն շտապում վերջնական դիրքավորվել: Այսպես, Ծառուկյանը Քոչարյանի վերաբերյալ ասել էր, որ կողջունի նրան, եթե ողջունի ժողովուրդը: Իսկ ԱԺ Քննիչ հանձնաժողովի ստեղծման քվեարկությունը հետաքրքիր պատկեր տվեց` ՀՅԴ-ն զորակցեց ՀՀԿ-ին, ԲՀԿ-ականները հնչեցրին դրան այդքան էլ կողմ չլինելու մասին իրենց դիրքորոշումը, բայց... Թեեւ, եթե ԲՀԿ-ական պատգամավորները դեմ քվեարկեին, հանձնաժողովի ստեղծումը կտապալվեր, նրանք գերադասեցին պարզապես չքվեարկել: Եվ երբ քվեարկության արդյունքով երեւաց, որ որոշումն ընդունվել է, նրանցից չորսը հայտարարեցին թե դեմ են քվեարկել: Այսինքն` իրականում նրանք ուզում էին, որ ստեղծվի այդ հանձնաժողովը, բայց իրենք կարողանային նույն Նիկոլին ասել, որ դեմ էին: Ստանդարտ, նույնիսկ ավանդական ԲՀԿ-ական «շուստրիություն» է, եւ, խոշոր հաշվով, կոնկրետ ԲՀԿ-ի առնչությամբ Նիկոլն իրավացի էր` ասելով, որ խաղեր են տալիս: